57.

Se introduce următoarea secțiune: „3.13 Sprijin pentru investiții în vederea unei redresări durabile 88. Statele membre pot avea în vedere sprijinirea investițiilor private ca un stimulent pentru depășirea unui deficit de investiții acumulat în economie din cauza crizei. Un astfel de stimulent ar putea facilita dezvoltarea anumitor activități sau a anumitor regiuni economice. 89. Comisia va considera că aceste măsuri sunt compatibile cu piața internă în temeiul articolului 107 alineatul (3) litera (c) din TFUE dacă sunt îndeplinite următoarele condiții: a. Ajutorul se acordă sub forma unei scheme. Cuantumul maxim al ajutorului individual care se poate acorda pentru fiecare întreprindere nu depășește, în principiu, 1 % din bugetul total disponibil pentru o astfel de schemă, cu excepția unor situații care vor trebui justificate în mod corespunzător de statul membru. b. Costurile eligibile pot include numai costurile investițiilor în active corporale și necorporale. Costurile legate de achiziționarea de terenuri pot fi incluse numai în măsura în care fac parte dintr-o investiție pentru producția de bunuri sau prestarea de servicii. Investițiile financiare nu sunt eligibile. c. Statele membre pot limita ajutoarele la investițiile destinate sprijinirii unor zone economice specifice de o importanță deosebită pentru redresarea economică. Aceste limite trebuie însă concepute în sens larg și nu trebuie să conducă la o limitare artificială a investițiilor eligibile sau a potențialilor beneficiari, ceea ce ar antrena axarea numai asupra unui număr mic de întreprinderi. d. Intensitatea ajutoarelor nu poate depăși 15 % din costurile eligibile. Cu toate acestea, i. pentru investițiile realizate de către întreprinderi mici (*13), intensitatea ajutorului poate fi majorată cu 20 de puncte procentuale; ii. pentru investițiile realizate de către alte IMM-uri (*14), intensitatea ajutorului poate fi majorată cu 10 puncte procentuale sau iii. pentru investițiile în regiuni asistate care respectă condițiile prevăzute la articolul 14 din Regulamentul general de exceptare pe categorii de ajutoare, cu excepția articolului 14 alineatul (14) din Regulamentul general de exceptare pe categorii de ajutoare, intensitatea ajutorului poate fi majorată cu intensitatea ajutorului stabilită în harta ajutoarelor regionale care este în vigoare la momentul acordării ajutorului în zona în cauză. e. Ajutorul total acordat în temeiul prezentei secțiuni nu poate depăși 10 milioane EUR per întreprindere în termeni nominali, indiferent de instrumentul de ajutor specific. Cu toate acestea, în regiunile asistate, ajutorul total acordat în temeiul prezentei secțiuni per întreprindere nu poate depăși cuantumul maxim al ajutorului calculat în conformitate cu articolul 14 din Regulamentul general de exceptare pe categorii de ajutoare, exceptând articolul 14 alineatul (14) din Regulamentul general de exceptare pe categorii de ajutoare, și pe baza hărții ajutoarelor regionale aplicabile, la care se adaugă 10 milioane EUR în termeni nominali, indiferent de instrumentul de ajutor specific. f. Ajutorul se poate acorda sub diferite forme, printre care se numără granturile nerambursabile, granturile fiscale sau amânările, ratele dobânzii subvenționate pentru împrumuturi sau garanțiile. În cazul instrumentelor rambursabile, statele membre pot prevedea posibilitatea de conversiune în granturi în condiții predefinite și pe baza unor criterii predefinite care trebuie stabilite în cadrul schemei și specificate în deciziile individuale de grant. Instrumentele rambursabile, cum ar fi împrumuturile și garanțiile, trebuie să fie limitate la o durată maximă de opt ani. 90. Atunci când va pune în balanță efectele pozitive ale ajutorului și efectele sale negative asupra concurenței și a schimburilor comerciale, Comisia va acorda o atenție specială articolului 3 din Regulamentul (UE) 2020/852 privind taxonomia UE, inclusiv principiului de «a nu aduce prejudicii semnificative», sau altor metodologii comparabile. Comisia consideră că este puțin probabil ca investițiile care aduc prejudicii semnificative obiectivelor de mediu (*15) să aibă efecte pozitive suficiente care să compenseze efectele lor negative asupra concurenței și a comerțului (*16). 91. Ajutoarele prevăzute în prezenta secțiune pot fi adăugate la ajutoarele regionale pentru investiții care fac obiectul unei notificări și pot fi cumulate cu alte tipuri de ajutoare, în condițiile specificate la punctul 20 din prezentul cadru temporar. Cuantumul total al ajutoarelor nu poate depăși în niciun caz 100 % din costurile eligibile. Prin urmare, se exclude cumularea cu alte instrumente de ajutor care permit acoperirea unui deficit de finanțare. 92. Ajutoarele prevăzute în prezenta secțiune nu pot fi acordate întreprinderilor care erau deja în dificultate [în sensul Regulamentului general de exceptare pe categorii de ajutoare (*17)] la 31 decembrie 2019. Acest lucru nu se aplică în cazul microîntreprinderilor și nici în cazul întreprinderilor mici (în sensul anexei I la Regulamentul general de exceptare pe categorii de ajutoare) care se aflau deja în dificultate la 31 decembrie 2019, cu condiția ca acestea să nu facă obiectul unei proceduri colective de insolvență în temeiul legislației naționale și să nu fi primit ajutor pentru salvare (*18) sau ajutor pentru restructurare (*19). 93. În cadrul prezentei secțiuni, ajutoarele se pot acorda până la 31 decembrie 2022. Ajutoarele pentru investiții anterioare datei de 1 februarie 2020 sunt excluse. 94. Se consideră că ajutoarele acordate în temeiul prezentei secțiuni au un efect stimulativ în cazul în care beneficiarul a înaintat statului membru în cauză o cerere de ajutor scrisă înainte de demararea lucrărilor referitoare la investiții. 95. Prin derogare de la punctul 94, se consideră că măsurile sub formă de avantaje fiscale au un efect stimulativ în cazul în care sunt îndeplinite următoarele condiții: a. măsura instituie un drept la ajutor, în conformitate cu criterii obiective și fără ca statul membru să mai dispună de o putere de apreciere, și b. măsura a fost adoptată și a intrat în vigoare înaintea demarării lucrărilor referitoare la investiție. 96. În cazul în care schemele de sprijin pentru investiții furnizează ajutoare exclusiv sub formă de garanții sau împrumuturi ori instrumente rambursabile similare, prin derogare de la punctul 89 litera (e), ajutorul total nu poate depăși 15 milioane EUR pe întreprindere în termeni nominali și, prin derogare de la punctul 89 litera (d), intensitatea ajutorului nu poate depăși 30 % din costurile eligibile. În cazul în care se aplică condițiile de la punctul 89 litera (d) punctele (i), (ii) sau (iii), această limită se poate mări în conformitate cu dispozițiile respective. Schemele prevăzute la prezentul punct trebuie să respecte dispozițiile de la punctul 25 litera (a), punctul 25 litera (b), punctul 25a prima și a doua teză sau punctul 27 litera (a), punctul 27 litera (b) și, respectiv, punctul 27a prima și a doua teză. Este exclus cumulul cu alte ajutoare acordate în temeiul prezentei secțiuni. În plus, trebuie respectate punctele 29, 30 și 31. În cazul garanțiilor, acestea nu pot depăși: i. 90 % din principalul împrumutului, în cazul în care pierderile sunt suportate proporțional și în aceleași condiții de către instituția de credit și de către stat sau ii. 35 % din principalul împrumutului, în cazul în care pierderile sunt atribuite mai întâi statului și doar ulterior instituțiilor de credit (și anume, o garanție de primă pierdere) și iii. în ambele cazuri de mai sus, atunci când valoarea împrumutului scade în timp, de exemplu deoarece împrumutul începe să fie rambursat, suma garantată trebuie să scadă proporțional. 97. De asemenea, statele membre pot să aibă în vedere instituirea sau modificarea schemelor existente în temeiul normelor aplicabile proiectelor de mediu sau de cercetare, și anume Orientările privind ajutoarele de stat pentru protecția mediului și energie (*20) sau Cadrul pentru ajutoarele de stat pentru cercetare, dezvoltare și inovare (*21), pentru a sprijini redresarea durabilă a economiei. Comisia consideră că, ținând seama de obiectivele de facilitare a redresării rapide a economiei europene, statele membre pot avea în vedere, temporar, instituirea sau modificarea schemelor existente care să permită, de asemenea, acoperirea unor ajutoare individuale mai substanțiale în temeiul orientărilor respective, fără să fie necesară notificarea individuală a măsurilor. Comisia va considera că aceste scheme de ajutoare sau modificări ale schemelor existente sunt compatibile în cazul în care pragurile aplicabile pentru notificările individuale sunt depășite cu până la 50 %, cu condiția ca toate celelalte dispoziții ale orientărilor aplicabile să fie respectate, decizia Comisiei de autorizare a măsurii să fie luată înainte de 1 ianuarie 2023, iar ajutorul individual în cauză să fie acordat înainte de 1 ianuarie 2024. (*13) În sensul anexei I la Regulamentul general de exceptare pe categorii de ajutoare." (*14) În sensul anexei I la Regulamentul general de exceptare pe categorii de ajutoare." (*15) În sensul articolului 17 din Regulamentul (UE) 2020/852 (JO L 198, 22.6.2020, p. 13)." (*16) Pentru măsurile care sunt identice cu măsurile din cadrul planurilor de redresare și reziliență, astfel cum au fost aprobate de Consiliu, se consideră că principiul de «a nu aduce prejudicii semnificative» este respectat, deoarece acest lucru a fost deja verificat." (*17) Astfel cum este definită la articolul 2 punctul 18 din Regulamentul general privind protecția datelor." (*18) În schimb, dacă au primit ajutor pentru salvare, trebuie ca, în momentul acordării ajutorului în temeiul prezentei comunicări, să fi rambursat împrumutul sau să fi încetat garanția." (*19) În schimb, dacă au primit ajutor pentru restructurare, trebuie ca, în momentul acordării ajutorului în temeiul prezentei comunicări, să nu mai facă obiectul unui plan de restructurare." (*20) Orientări privind ajutoarele de stat pentru protecția mediului și energie pentru perioada 2014-2020 (JO C 200, 28.6.2014, p. 1)." (*21) Cadrul pentru ajutoarele de stat pentru cercetare, dezvoltare și inovare (JO C 198, 27.6.2014, p. 1).”"